Source: https://nasazilina.sme.sk/c/20490152/po-61-rokoch-zrusili-stihanie-za-odmietnutie-vojenskej-sluzby.html
Timestamp: 2017-06-25 17:09:33+00:00
Document Index: 127294

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

Po 61 rokoch zrušili stíhanie za odmietnutie vojenskej služby - nasazilina.sme.sk
Okresný súd v Žiline zrušil trestné stíhanie 86-ročného Vladimíra Kohúta, ktorého Ľudový súd v Kysuckom Novom Meste v roku 1956 odsúdil za odmietnutie vojenskej službu. 23. mar 2017 o 15:02 TASR, Alexandra Janigová
Ilustračné foto.(Zdroj: Petit Press)Písmo:A-|A+96ŽILINA. Okresný súd zrušil trestné stíhanie 86-ročného Vladimíra Kohúta, ktorého Ľudový súd v Kysuckom Novom Meste v roku 1956 odsúdil, pretože odmietol vykonávať vojenskú službu pre svoje náboženské presvedčenie.Kohút odmietol podľa jeho obhajcu Lubomíra Müllera nastúpiť na vojenčinu tri razy a tri razy ho za to v totalitnom režime odsúdili. "Vždy si našli inú právnu kvalifikáciu, aby ho dostali do väzenia a tak si dokopy za jeden skutok odsedel vo väzení päť a pol roka. V roku 1952 sa tým zaoberal Nižší vojenský súd v Brne, v roku 1956 Ľudový súd v Kysuckom Novom Meste a v roku 1960 Vojenský obvodný súd v Bratislave. Bola to skutočne tvrdá perzekúcia pre jeho náboženské presvedčenie. A dnes súd rozhodol v druhom prípade, že to bolo nezákonné, pretože bola porušená zásada nie dvakrát za to isté," povedal Müller."Som veľmi rád, že to tak dopadlo a som spokojný s rozhodnutím. Boli to pre mňa veľké starosti, aj napätie, lebo som nevedel, ako to dopadne," reagoval telefonicky na rozhodnutie súdu Kohút, ktorý sa na dnešnom pojednávaní nezúčastnil. Od roku 1944 je členom Svedkov Jehovových a žije v Lučenci. "O obnovenie súdneho konania požiadal, aby oficiálne očistil svoje meno. Pri zvyšných dvoch odsúdeniach požiadal o rehabilitáciu, no na tento prípad sa rehabilitácia nevzťahovala," doplnil Kohútov obhajca.Podľa predsedu senátu Daniela Béreša vytýčili termín hlavného pojednávania hneď po povolení obnovenia konania na žilinskom okresnom súde. "Vnímali sme to veľmi citlivo. Aj vo vzťahu k veku obžalovaného, ktorý už je osobou staršou ako 80 rokov. Som rád, že súd stál na strane zákonnosti, mohol napraviť krivdy, ktoré sa diali v päťdesiatych rokoch a tento pán sa nápravy ešte dožil," povedal Béreš.Na území bývalého Československa zastupuje Lubomír Müller stovky ľudí, ktorí odmietli nastúpiť na vojenskú službu. "Odhadol by som to asi na 500 v Česku aj na Slovensku. Na Slovensku sú prípady od roku 1925, cez obdobie Slovenského štátu, kde sme mali prípad z roku 1940. Končíme v roku 1997, kedy boli odsúdení poslední ľudia, ktorí odmietli ísť na vojenskú službu a v súčasnosti sa tiež usilujú o rehabilitáciu. Sú to ľudia, ktorí boli ešte v roku 1997 prehlásení Amnesty International za väzňov svedomia," dodal Müller. Zdieľať na facebooku (6) Diskusia (9)